**Jegyzőkönyv**

Készült: Bajót Község Önkormányzati Képviselő-testületének 2015. szeptember 15-én 16.00 órai kezdettel megtartott testületi ülésén.

Az ülés helye: Millenniumi Ház

 Bajót, Kossuth Lajos u 147.

Jelen vannak: Tóth Zoltán polgármester

 Malagurszkiné Szabó Éva képviselő

 Paul Zoltánné képviselő

 Molnár Attila képviselő

 Buzás Kelemen képviselő

 Tarnóczy Tünde jegyző

 Horváth Attiláné jegyzőkönyv-vezető

 Bagóné Toldi Györgyi a Hétszínvirág Óvoda vezető-helyettes

**Tóth Zoltán** polgármester a határozatképesség megállapítása után köszönti a megjelenteket, külön köszönti Bagóné Toldi Györgyi óvodavezető-helyettest, majd az ülést megnyitja.

Tervezett napirend:

1. óvoda átszervezésével járó költség elemzés és létszámszükségletről döntés

2. két ülés közötti beszámoló

3. döntés a 920 hrsz-ú ingatlan megvásárlásáról

4 döntés a szociális tűzifapályázat beadásáról és rendelet elfogadásáról

5. Vizi közmű rendszer 2016-2030 évi gördülő fejlesztési tervének elfogadása

6. csatlakozás a bursa hungarica ösztöndíj pályázathoz

7. egyebek

Ügyrendi javaslat nem volt a képviselők 5 igen, 0 nem és 0 tartózkodással az alábbi határozatot hozta:

**64/2015 (IX.15. ) számú határozat**

Bajót Község Önkormányzatának Képviselő-testülete a jelen tanácskozás napirendjét a meghívó szerinti napirendi ponttal állapítja meg.

**Felelős:** Tóth Zoltán polgármester

**Határidő:** azonnal

1. **Napirend**

**Az óvoda átszervezésével járó költség elemzés és létszámszükségletről döntés**

( 1.számú melléklet)

**Tóth Zoltán polgármester:** felkéri a jegyző asszonyt, hogy néhány szóban beszéljen az átszervezésről.

**Tarnóczy Tünde jegyző:** Az írásos anyagot minden képviselő kézhez kapta. A számítások az 57 gyermeklétszámra, 1 óvodavezetőre, 1 helyettesre és egy pedagógiai asszisztensre szól plusz több variációban tartalmazza az óvónők és dadusok számát. Mivel létszám leépítéses pályázatunk volt, ezért 2 dadával számoltunk. Számításaik szerint 4-5 millió forinttal fog hozzájárul az önkormányzat az óvoda működéséhez, amennyiben jó a MÁK által számított bevétel összege.

Röviden ismerteti az óvodai költségvetés összetételét és az óvodai létszám alakulását.

**Tóth Zoltán polgármester:** Az óvoda gyermeklétszáma 20%-al eltéríthető, de az emelt gyereklétszámhoz az új jogszabály által előírt m2-ű terület nincs meg. Szem előtt kell tartanunk a gyermeklétszám változását is.

**Bagóné Toldi Györgyi óvodavezető-helyettes:** Az SZMSZ-ben előírt gyermeklétszám feletti gyereket az önkormányzatnak kell ellátnia, mivel 3 éves kortól az óvoda törvényileg kötelező. Négy óvónővel nem lehet rendesen dolgozni, hat óvónőt kell finanszírozni, hogy a kieső óvónőt is helyettesíteni lehessen.

**Tóth Zoltán polgármester:** Egy munkáltató sem képez tartalék munkaerőt.

**Tarnóczy Tünde jegyző:** Az óvónői létszám függ a nyitva tartástól is**.**

**Bagóné Toldi Györgyi óvodavezető-helyettes:** Felmérést készítettek, hogy hány szülőnek lenne jobb a korai nyitva tartás, fél hétkor kéne nyitnunk.

**Tóth Zoltán polgármester**: Ő ezzel nem ért egyet, mert aki hatra jár dolgozni annak már késő, mert elutazik az öt órai busszal, aki nyolc órára jár dolgozni annak meg a mostani nyitva tartás is jó.

**Buzás Kelemen képviselő:** A szülők nem az óvodai nyitva tartás miatt viszik el a gyerekeket más oviba.

A képviselő-testület rövid beszélgetést folytatott az óvoda dolgozói létszámról.

**Tóth Zoltán polgármester:** Tehát egy óvónőt, egy konyhai dolgozót, aki az önkormányzat alkalmazásában állna, kell felvennünk, a dadák száma kettő. Egy közülük novemberben nyugdíjba megy és helyette kell felvenni majd másikat.

**Bagóné Toldi Györgyi óvodavezető-helyettes**: Konyhai dolgozónak négyen jelentkeztek, az óvodában minden dolgozót megkérdezett, hogy közülük kivel dolgoznának szíves. A döntésük megszületett, de jelenleg még nem mondaná meg, hogy kire esett a választásuk. A dada személye is már meg van.

**Tóth Zoltán polgármester** kéri a testületet, szavazzanak arról, hogy egy pedagógiai asszisztenst, és egy óvónőt veszünk fel és a dadák létszámát két főben határozzuk meg.

A képviselők egyhangú 5 igen, 0 nem és 0 tartózkodás mellett az alábbi határozatot hozta:

**65/2015 (IX.15. ) számú határozat**

Bajót Község képviselő-testület úgy dönt, hogy a Bajóti Hétszínvirág óvoda
dolgozói létszámát egy fő óvoda pedagógussal, egy fő pedagógus asszisztenssel emeli meg, a dadák létszámát változatlanul 2 főben határozza meg, tekintettel a létszám leépítéses pályázatra.

 Felhatalmazza az óvodavezető-helyettest a létszámfeltöltésére.

**Felelős:** Tóth Zoltán polgármester

**Határidő:** azonnal

**2.) Napirend**

**Két ülés közötti beszámoló**

Tóth Zoltán polgármester: A két ülés között eltelt időszakról az alábbiakról tájékoztatná a testületet:

* Július 23-án Esztergomban a TDK alakuló ülésén vettem részt
* Július 6-9 között igazgatási szünet volt a hivatalban.
* Július 14-én a Jázmin Népviseletes Asszonykórussal Patton jártunk.
* Július 14-től készültünk a 20 és 26-a között megtartandó sporttáborra.
* Július 29-én Kolozsi családdal tárgyaltam a Kossuth L. u 88 szám alatti családi ház megvásárlásáról. A banknak 8 milliós árajánlatot tettünk, erre várjuk a reagálást. Az Eszközkezelővel is folytatjuk a tárgyalásokat a Kossuth L. u 86 szám alatti ingatlan átvételével kapcsolatban. Amennyiben megkapjuk az ingalant biztos, hogy fognak feltételeket szabni, a családi házban lakókat nem áll szándékunkban kirakni. Szabó Istvánnéval is folynak a tárgyalások az 556/1 hrsz-ú terület megvásárlásáról-
* Táton megbeszélést folytattunk a szelektív és az egységes hulladékgazdálkodási rendszer üzemeltetéséről.
* Augusztus 4-én a Duna-Ipoly Nemzeti Parknál tárgyaltam a sportpálya útcsatlakozása kapcsán. Mivel itt ökofolyosó van, ezért Szabadosék igényét nem tudjuk teljesíteni, újra le kell ülnünk tárgyalni és vagy mondjanak egy reális árat, amin a területet megvásároljuk vagy elindítjuk a kisajátítást.
* Augusztus 9-én Galba Istvánné szép korút köszöntöttem 90. születésnapja alkalmából.
* Augusztus 7-én Tatabányán az NFA-nál újból szerződést írtunk alá.
* Augusztus 10-14 között igazgatási szünet volt a hivatalban.
* Augusztus 24-én a szüreti bállal kapcsolatban a Művelődési Bizottság ülésén vettem részt.
* Szeptembert 10-én a Kuckó Családsegítő és Gyermekjóléti Szolgálatbál tárgyaltam, mivel a feladat egy részét a Járási Hivatalhoz telepítik.
* Szeptember 12-én rendben lezajlott a szüreti felvonulás.

A képviselő-testület rövid beszélgetés után, egyhangú 5 igen, 0 nem és 0 tartózkodással az alábbi határozatot hozta:

**66/2015.( IX.15.) számú határozat**

Bajót Község Önkormányzatának Képviselő-testülete Tóth Zoltán polgármester szóbeli beszámolóját az előző ülés óta történt fontosabb eseményekről elfogadja.

**Felelős:** Tóth Zoltán polgármester

**Határidő:** azonnal

**3.) Napirend**

**Döntés a 920 hrsz-ú ingatlan megvásárlásáról**

**Tóth Zoltán polgármester:** A múlt testületi ülésen döntés született, hogy a Kossuth L. utcában 3 ingatlant megvásárolunk. Javasolná, hogy a Katona J. u 2 szám alatti 920 hrsz-ú ingatlant is vásárolja meg a testület, mivel ugyanaz a szponzor megfinanszírozná a megvásárlását.

Rövid beszélgetés, egyeztetés után Tóth Zoltán polgármester kéri a testületet, hogy szavazzanak arról, hogy a 920 hrsz-ú ingatlant megvásárolják és a megvásárláshoz szükséges felajánlott összeget elfogadják.

A képviselő-testület egyhangú 5 igen, 0 nem és 0 tartózkodással az alábbi határozatot hozta:

**67/2015.( IX.15.) számú határozat**

Bajót Község Önkormányzatának Képviselő-testülete úgy dönt, hogy

1.) Botlik Béla táti lakos Bajót, Katona József utca 1 szám alatti, 920 hrsz-ú ingatlanát megvásárolja,

2.) ingatlan megvásárlásához felajánlott összeget elfogadja.

Felhatalmazza a polgármester az ingatlan értékbecslésének elvégeztetésére, a tulajdonossal való tárgyalásra, a szerződés megkötésére.

**Felelős:** Tóth Zoltán polgármester

**Határidő:** folyamatos

**4.) Napirend**

**Döntés a szociális tűzifapályázat beadásáról és rendelet elfogadásáról**

**Tóth Zoltán polgármester:** A tavalyi évben pályáztunk szociális tűzifára, az idei évben is megpályáznánk, 128 m3 fára lennénk jogosultak. A testületnek önerőt kell biztosítania, vállalni kell a szállítási költségeket, ugyan úgy mint tavaly.

A képviselő-testület rövid beszélgetés után, egyhangú 5 igen, 0 nem és 0 tartózkodással az alábbi határozatot hozta:

**68/2015 (IX. 15.) számú határozat**

A Képviselő-testület a lakásfenntartási támogatásban részesülők átlaga után 2m3/fő mértékű tűzifa igényt nyújt be, összesen 128 m3 mennyiségben,

A képviselő-testület vállalja, hogy a szociális célú tűzifában részesülőtől ellenszolgáltatást nem kér.

A képviselő-testület az önkormányzat 2015. évi költségvetéséről szóló 12/2015 (IX.16.) sz. KT rendeletében az ellátottak pénzbeli juttatásainak terhére biztosítja a támogatáshoz szükséges 162 560.- forint önerőt.

A képviselő-testület biztosítja a szállításból adódó költségeket.

A képviselő-testület felhatalmazza Tóth Zoltán polgármestert a támogatás elnyerése esetén a támogatási összeg és az önerő összegének mértékéig a szociális célú tűzifa beszerzésére.

 **Határidő:** azonnal

 **Felelős:** Tóth Zoltám polgármester

Kéri a testületet hogy szavazzanak a természetben nyújtott szociális célú tűzifa támogatás jogosultsági feltételeiről.

A képviselő-testület egyhangú, 5 igen, 0 nem, 0 tartózkodás mellett a **12/2015. (IX.16.) önkormányzati rendeletet** alkotja. *(Rendelet a jegyzőkönyv 2. melléklete)*

**5.) Napirend**

( 3. melléklet)

**Vizi közmű rendszer 2016-2030 évi gördülő fejlesztési tervének elfogadása**

**Tóth Zoltán polgármester:** Mint a júniusi testületin elmondta**, a**z ÉDV Zrt-nek csak bérlésre adtuk át az eszközöket, ezért bérleti díjat kapunk, de ezt a bérleti díjat a gördülési terv keretében visszaforgatja az üzemeltető az állag megóvásra, erre kellett tervet készíteni Ezt a 2016-2030 évi gördülő fejlesztési tervet minden képviselő kézhez kapta. Kéri, hogy az elfogadásról szavazzanak.

A képviselő-testület egyhangú 5 igen, 0 nem és 0 tartózkodással az alábbi határozatot hozta:

**69/2015.( IX.15.) számú határozat**

Bajót Község Önkormányzatának Képviselő-testülete úgy dönt, hogy az ÉDV Zrt
által készített, 2016-2030 évre szóló Bajót gördülő fejlesztési tervét elfogadja.

**Határidő:** azonnal

**Felelős:** polgármester

**6.) Napirend**

**Csatlakozás a bursa hungarica ösztöndíj pályázathoz**

 **Tóth Zoltán** polgármester elmondja, hogy az idei évben is kiírásra került a Bursa Hungarica Önkormányzati ösztöndíj pályázat. A testületnek nyilatkoznia kell arról, hogy csatlakozik-e hozzá vagy sem.

A képviselő-testület egyhangú 5 igen, 0 nem és 0 tartózkodás mellett az alábbi határozatot hozta:

**70/2015. (IX. 15.) számú határozat**Bajót Község képviselő-testülete az alábbiak szerint dönt:

1. Csatlakozik a hátrányos szociális helyzetű felsőoktatási hallgatók, illetve felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2015. évi pályázati fordulójához.

2. A Bursa Hungarica Önkormányzati Ösztöndíjpályázat 2015. évi fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és folyósítása során maradéktalanul az Általános Szerződési Feltételekben foglaltaknak megfelelően jár el.

3. Felhatalmazza a polgármestert a csatlakozási nyilatkozat aláírására.

4. Legkésőbb 2015. október 05-ig kiírja a pályázatot a jelenlegi felsőoktatási hallgatók („A” típusú pályázat), ill. felsőoktatási tanulmányokat kezdeni kívánók („B” típusú pályázat) számára és pályázatot az önkormányzat valamennyi fórumán közzéteszi. (A pályázati kiírások és űrlapok a Bajóti Közös Önkormányzati Hivatal hivatali helyiségében vehetők át.)

5. A benyújtott pályázatok elbírálását és egyes hallgatóknak nyújtott összegek megállapítását saját hatáskörben végzi, kizárólagosan a szociális rászorultság alapján, a pályázó tanulmányi eredményétől függetlenül.

6. A Bursa Hungarica Önkormányzati Ösztöndíjrendszer 2015. évi fordulójához az önkormányzat 2016. évi költségvetésében tervezett 480.000 Ft-ot biztosítja.

**Határidő:** 2015. október 05.

**Felelős:** Tóth Zoltán polgármester

 Tarnóczy Tünde jegyző

**7.) Napirend**

**Egyebek**

**- Tóth Zoltán polgármester:** Törvényi kötelezettségünk, hogy az egészségügyi alapellátásba tartozó fogorvosi ügyeleti ellátásához csatlakozzunk.

A képviselő-testület egyhangú 5 igen, 0 nem és 0 tartózkodás mellett az alábbi határozatot hozta:

**71/2015. (IX. 15.) számú határozat**

Bajót Község Önkormányzatának képviselő-testülete legkésőbb 2016 január 1. napjától kezdődően, csatlakozási szándékát nyilvánítja ki, Tatabánya Megyei Jogú Város Önkormányzata által biztosított fogorvosi ügyeleti ellátáshoz, az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESZCSM rendelet 17. § (1) bekezdésében meghatározott sürgősségi fogorvosi feladatok szervezése érdekében.

A képviselő-testület a lakosságszám arányában megállapított ügyeleti díj megfizetését vállalja a mindenkori költségvetése terhére.

Felkéri a polgármestert a szerződéssel kapcsolatos tárgyalások lebonyolítására.

**Felelős:** polgármester

**Határidő:** 2015. november

- **Tóth Zoltán polgármester:** Helyi iparűzési adóvisszafizetési kötelezettségünk lenne egy pár vállalkozónak, de erre a célra költségvetésünkben nincs fedezet, ezért pályázatot kell benyújtanunk.

A képviselő-testület egyhangú 5 igen, 0 nem és 0 tartózkodás mellett az alábbi határozatot hozta:

**72/2015 (IX. 15.) számú határozat**

1. Bajót Község Önkormányzat képviselő-testülete úgy dönt, hogy települési önkormányzatok rendkívüli önkormányzati költségvetési támogatásokról szóló pályázati kiírás alapján – működőképességének megőrzése érdekében – pályázatot kíván benyújtani kiegészítő támogatás igényléséhez. A pályázat alapján vissza nem térítendő támogatás megítélésére nyújtja be a pályázatot.

2. Bajót község képviselő-testülete nyilatkozik, hogy Bajót Község Önkormányzat az 1. pontban meghatározott pályázata az államháztartásról szóló törvény végrehajtásáról szóló 368/2011 (XII.31.) Korm. Rend 75§ (2) bekezdésében foglaltaknak megfelel.

**Felelős**: polgármester

**Határidő**: 2015. szeptember 30.

Mivel más napirendi pont nem volt a polgármester az ülést bezárta.

 Tóth Zoltán Tarnóczy Tünde

 Polgármester jegyző